ไฟแนนซ์ทูเดย์
โดย...ต้นหลิว
16 ก.ย. 2558

โดย...ต้นหลิว 
...มนัส แจ่มเวหา อธิบดีกรมบัญชีกลาง ถึงขั้นน้อยใจ ร่ำๆ ว่าจะไม่แถลงข่าวออกสื่อแล้ว มีอะไรก็ให้ออกผ่านเว็บไซต์เห็นข้อความตัวเป็นๆ กันไป จะได้ไม่ต้องมีปัญหาการสื่อสารไม่ตรงกัน หลังจากที่มีทีวีรายงานข่าวว่ากรมบัญชีกลางมีแผนจะตัดสิทธิเบิกจ่ายค่ารักษาพยาบาลข้าราชการ จนต้องออกมาแก้ข่าวยืนยันกันให้วุ่นว่า เป็นเพียงการปรับลด-เพิ่มให้มีประสิทธิภาพมากขึ้นเท่านั้น
ใครจะกล้าเล่นกับสิทธิของข้าราชการทั่วประเทศง่ายๆ สมัยก่อนหน้านี้ สุภา ปิยะจิตติ รองปลัดคลัง เคยสั่งถอนการเบิกกลูโคซามีนออกจากบัญชีไปแล้ว เพราะถือเป็นอาหารเสริม ไม่ใช่ยา และยังไม่มีผลการศึกษารองรับดีพอ จึงไม่คุ้มกับที่ต้องจ่ายแพง แต่กลายเป็นว่าเจอแรงต้านหนักจนต้องเพิกถอนคำสั่งยกเลิกมาแล้ว   
qq...ช่วงตลาดทุนโลกผันผวนแบบนี้ ทั่วภูมิภาคเลยออกจะมีแต่ข่าวลบ แต่เมื่อวานนี้ มีข่าวว่า เกาหลีใต้ ได้รับการปรับขึ้นอันดับเครดิตประเทศ จากสำนักสแตนดาร์ด แอนด์ พัวร์ (เอสแอนด์พี) โดยขยับขึ้น 1 อันดับจาก A+ เป็น AA- ถือได้ว่าเป็นการขึ้นเครดิตประเทศที่เราแทบไม่ได้เห็นในภูมิภาค (ยกเว้นฟิลิปปินส์) ตลอดช่วงหลายปีมานี้
ปัจจัยที่โสมขาวโดดเด่น คือ สถานะการคลังที่แข็งแกร่งจากการกู้ยืมหนี้ต่างประเทศระยะสั้นที่ลดลง ทำให้เสี่ยงต่อความผันผวนจากปัจจัยเฟดขึ้นดอกเบี้ยน้อย และจากการที่ภาคการธนาคารสามารถลดสัดส่วนหนี้ต่างประเทศลงได้มาก อีกทั้งยังมีแนวโน้มเศรษฐกิจเติบโตได้ดี แม้ว่าช่วงนี้จะเจอภาวะเงินทุนไหลออกจากผลพวงของเฟดก็ตาม
...เห็นแล้วคงได้แต่อิจฉาตาปริบๆ หากเทียบกับบ้านเราแล้วที่ยังไม่มีวี่แววจะได้ปรับขึ้นอีกนาน
แต่เดิมนั้น ฐานะการคลังของไทยถือว่าอยู่ในระดับที่แข็งแกร่งและเป็นจุดเด่นเดียวที่เรามีทุนสำรองระหว่างประเทศยังสูง หนี้สาธารณะค่อนข้างต่ำที่ี 42% ของจีดีพี แต่ความไร้เสถียรภาพทางการเมืองบั่นทอนการเติบโตของเราไปมาก ครั้นจะลงทุนขนาดใหญ่เพื่อสร้างความเชื่อมั่นและทำให้เกิด Multiplier Effect ของจริง ไม่ใช่ขยับออกมาก้อนเล็กก้อนน้อย ก็เสี่ยงว่าจะทำให้หนี้พุ่งไปชนเพดาน 60% ที่ตั้งไว้ในปี 2560
เลยไม่น่าแปลกใจที่รัฐจะพยายามดันโครงการพีพีพี พร้อมเตรียมเล็งดึงเงินจากภาคประกันมาร่วมลงทุนในกองทุนโครงสร้างพื้นฐาน อินฟราสตรักเจอร์ฟันด์กันเต็มที่ช่วงนี้